বরুণ ধবন
ভূতের সঙ্গে বরুণের মোলাকাত হয়েছিল লাস ভেগাসে। ঠিক মোলাকাত নয়, তবে ভূতের গান শুনেছিলেন নাকি তিনি! লাস ভেগাসে ‘এবিসিডি টু’ ছবির শ্যুটিং করতে গিয়েছিলেন বরুণ। হোটেলের যে স্যুইটে উঠেছিলেন, সেখানে এককালে ফ্র্যাঙ্ক সিনাত্রা নিয়মিত এসে থাকতেন। হোটেলের কর্মচারীরা বরুণকে জানিয়েছিলেন, মৃত্যুর পরেও নাকি সিনাত্রা ওই স্যুইট ছেড়ে যাননি! তখন বরুণ সে কথা বিশ্বাস করেননি মোটেই। কিন্তু দিনকয়েক পরেই টনক নড়ে নায়কের। রাতে শুনতে পেতেন, ঘরের মধ্যে গান গাইছে কেউ! দরজাও নাকি নিজে থেকেই খুলে যেত। বরুণের অবশ্য পরে মনে হয়েছিল ব্যাপারটা ভুতুড়ে না-ও হতে পারে। ‘‘আমি হয়তো আমার ছবির সংগীত নিয়ে এত অবসেস্‌ড ছিলাম, যে ও সব মনে হচ্ছিল,’’ পরে বলেছিলেন তিনি। ঘরের দরজা খুলে যাওয়ার সঙ্গে ‘এবিসিডি টু’এর সংগীতের সম্পর্ক কোথায়, সেটা অবশ্য বোঝা গেল না! 
বিপাশা বসু
যাঁর কেরিয়ারের বড় অংশ জুড়েই ভয়ের ছবি, তিনি ভূত দেখলে খুব আশ্চর্য হওয়ার কিছু নেই বটে! ভূত অবশ্য দেখা দেয়নি বিপাশাকে। কিন্তু তাঁর সব সংলাপ গুলিয়ে দিয়েছিল। ‘গুনাহ্‌’ বলে একটা ছবির শ্যুটিং করছিলেন নায়িকা, একটা কারখানায়। বিপাশার বয়ান, ‘‘সেই দৃশ্যে সংলাপ বলতে বলতে একটা ঘর থেকে আরেকটা ঘরে ঢোকার কথা আমার। এমনিতে সংলাপে কখনও ভুল হয় না। কিন্তু সেদিন সব ঘেঁটে যাচ্ছিল। কোনও কথাই বলতে পারছিলাম না! অদ্ভুত ব্যাপার, অন্য কোনও ঘরে বসে রিহার্স করলে কিন্তু গড়গড়িয়ে সংলাপ বলতে পারছিলাম! মনে হচ্ছিল ওই ঘরে কিছু একটা রয়েছে, যে আমায় সংলাপ বলতে দিচ্ছে না!’’ একই কারখানায় নাকি ‘বদলাপুর’এর ‘জি করদা’ গানটারও শ্যুটিং হয়েছিল। ইয়ামি গৌতম, বরুণ ধবন আর নওয়াজুদ্দিন সিদ্দিকি নাকি গোটা সময়টা এত ভয়ে-ভয়ে ছিলেন, যে একা কোথাও যাচ্ছিলেন না। সারাক্ষণ একসঙ্গে থাকছিলেন!
রণবীর সিংহ
ইনি বাজিরাও হয়েছেন। বাজিরাওয়ের ভূতের অস্তিত্বও টের পেয়েছেন নাকি! এমনিতে ভূতে মোটেই বিশ্বাস নেই রণবীরের। কিন্তু ‘বাজিরাও মস্তানি’র শ্যুটিংয়ের সময় বাধ্য হয়েছিলেন বিশ্বাস করতে। সেদিন এমনিতেই নানা রকম অসুবিধা হচ্ছিল শ্যুটিং করতে। হঠাৎ রণবীরের মনে হয়, আশেপাশেই রয়েছে বাজিরাওয়ের আত্মা! সেদিন অবশ্য আর কিছু হয়নি। কিন্তু তার পর থেকেই রণবীরের মনে হতে থাকে, যদি সত্যিই বাজিরাওয়ের আত্মা তাঁর ধারেকাছেই থাকে? পরের সপ্তাহেই ঘটে ঘটনাটা। ‘‘একটা খুব কঠিন দৃশ্যের শ্যুটিং ছিল সেদিন। প্রাণপণ খাটছিলাম দৃশ্যটাকে ঠিকঠাক উতরে দেওয়ার জন্য। সেট’এ একটা কালো রংয়ের দেওয়াল ছিল। হঠাৎ দেখি, দেওয়ালের গায়ে খানিকটা সাদা ধুলো। সেটা আস্তে আস্তে বাজিরাওয়ের চেহারার আকার নিয়ে নিল! পাগড়ি, চোখ, নাক, গোঁফ, হাত— সব অবিকল এক! সেট’এর বাকিরাও দেখেছিলেন ব্যাপারটা,’’ বলেছিলেন রণবীর। কাকতালীয়? হতেই পারে! তবে নায়ক কিন্তু আগাগোড়াই অলৌকিক কিছুর উপস্থিতি টের পেয়েছিলেন।